ตลาดหุ้นเอเชียอ่อนตัวลงต่อบ่ายนี้ เหตุวิตกศก.ชะลอตัว-ราคาสินค้าโภคภัณฑ์อ่อนตัว
ตลาดหุ้นเอเชียอ่อนตัวลงต่อในการซื้อขายภาคบ่ายวันนี้ เนื่องจากความกังวลเกี่ยวกับการร่วงลงของตลาดหุ้นทั่วโลก อันเนื่องมาจากการชะลอตัวลงของเศรษฐกิจโลก และราคาสินค้าโภคภัณฑ์ที่ปรับตัวลงอย่างต่อเนื่อง
29 ก.ย. 2558

ผู้สื่อข่าวรายงานว่า ตลาดหุ้นเอเชียอ่อนตัวลงต่อในการซื้อขายภาคบ่ายวันนี้ เนื่องจากความกังวลเกี่ยวกับการร่วงลงของตลาดหุ้นทั่วโลก อันเนื่องมาจากการชะลอตัวลงของเศรษฐกิจโลก และราคาสินค้าโภคภัณฑ์ที่ปรับตัวลงอย่างต่อเนื่อง
โดย ดัชนีฮั่งเส็งดิ่งลง 759.59 จุด หรือ 3.59% ปิดภาคเช้าที่ 20,426.73 จุด ดัชนี SENSEX ตลาดหุ้นอินเดียเปิดวันนี้ที่ 25,496.38 จุด ลดลง 120.46 จุด, -0.47%
ส่วนดัชนีนิกเกอิตลาดหุ้นโตเกียวร่วงลงหลุดระดับ 17,000 จุดเป็นครั้งแรกนับตั้งแต่ช่วงกลางเดือนม.ค. โดยดัชนีดิ่งลง 3.7% ในการซื้อขายภาคบ่าย ตามเวลาท้องถิ่น เนื่องจากนักลงทุนวิตกกังวลเกี่ยวกับการชะลอตัวของเศรษฐกิจโลก หลังจากจีนเปิดเผยกำไรภาคอุตสาหกรรมร่วงลงอย่างหนักในเดือนส.ค.
ทั้งนี้ นักลงทุนต่างรอดูการรายงานข้อมูลความเชื่อมั่นทางธุรกิจของธนาคารกลางญี่ปุ่นที่มีกำหนดเปิดเผยในวันพรุ่งนี้ ส่วนข้อมูลเศรษฐกิจภาคการผลิตจีนที่จะมีการเปิดเผยในวันพฤหัสบดีที่จะถึงนี้ก็ถูกจับตาด้วยเช่นกัน
โดยกองทุนการเงินระหว่างประเทศ (IMF) ได้ออกรายงานเตือนว่า เศรษฐกิจของประเทศที่ต้องพึ่งพาการส่งออกสินค้าโภคภัณฑ์อาจชะลอตัวลงในช่วงปี 2558-2560 อันเนื่องมาจากราคาสินค้าโภคภัณฑ์ปรับตัวลง
ทั้งนี้รายงาน World Economic Outlook ของ IMF ระบุว่า นักเศรษฐศาสตร์ของ IMF มองว่า ราคาสินค้าโภคภัณฑ์ในประเทศผู้ส่งออกสินค้าเหล่านี้ มีแนวโน้มที่จะปรับตัวลดลงเกือบ 1% ต่อปีในช่วงปี 2558-2560 เมื่อเทียบกับระหว่างปี 2555-2557
ด้านนางคริสติน ลาการ์ด ผู้อำนวยการกองทุนการเงินระหว่างประเทศ (IMF) เผย IMF มีแนวโน้มที่จะปรับลดเป้าหมายการขยายตัวของผลิตภัณฑ์มวลรวมภายในประเทศ (GDP) ของโลกในปี 2558 และ 2559 เนื่องจากการชะลอตัวลงของประเทศตลาดเกิดใหม่
ทั้งนี้ IMF มีกำหนดการที่จะเปิดเผยรายงานแนวโน้มเศรษฐกิจมหภาคล่าสุดในวันนี้